歎二人世界唔趕生B 湯洛雯婚後極慳家 心急買磚頭
藝人湯洛雯(靚湯)與視帝馬國明結婚後過着少奶奶生活,未有開新劇,談到造人,她表示先享受二人世界,又大爆婚後極慳家,希望趁樓市低迷入市買磚頭。
湯洛雯嫁給馬國明後一直未有劇開,專心過闊太生活,日前她晒出踏單車照,被指肚凸凸疑有喜。不過她昨日出席活動時就肚皮扁扁,笑言:「好笑,嗰日食咗Lunch,應該係胃腩,有好消息會講,依家連蜜月都未去。希望暑假去到,不過佢劇接劇都好嘅!(你準備造人唔接劇?)唔會拒絕工作,公司安排都會拍,趁依家享受一下夫妻生活先。」
同場的瑜伽導師黃佩霞(Almen)早前在無綫節目《搵鬼做情人》中自爆夫妻間保持「性趣」秘訣,問到有否向對方請教時,靚湯笑言:「私密嘢留喺心,唔使請教。(請教佢加快造人?)生活開心愉快就得,父母都冇畀壓力,享受吓二人世界先。」
未習慣新稱呼
提到新婚4個多月,靚湯表示仍然未慣被叫馬太,覺得稱呼好像令她失去了身份:「覺得一齊生活之後好似做咗媽媽嘅嘢,以前媽媽會哦我,結咗婚之後我就開始哦老公,想佢身體心靈都好啲。」至於財政方面,她指兩人獨立,笑言婚後兩人變得很慳家,因為想趁近期樓市低迷入市,希望買磚頭建安樂窩。
Almen與靚湯之前曾一起做瑜伽,已約定下次一起做運動,Almen笑言二人沒有代溝,問到可會跟對方分享生仔秘技?她笑說已經忘記,但建議新婚幾個月的他們不用太心急,可以先過二人世界。
本文連結 : https://orientaldaily.on.cc/content/娛樂/odn-20240426-0426_00282_041/歎二人世界唔趕生B--湯洛雯婚後極慳家--心急買磚頭